ఆండ్రూ ఫ్లింటాఫ్

**ఆండ్రూ** "**ఫ్రెడ్డీ**" **ఫ్లింటాఫ్** (జననం 6 డిసెంబర్ 1977), ఇంగ్లీష్ టెలివిజన్, రేడియో ప్రెజెంటర్, మాజీ అంతర్జాతీయ క్రికెటర్. ఫ్లింటాఫ్ అన్ని రకాల క్రికెట్ ఆడాడు. ఈ క్రీడలో అగ్రశ్రేణి ఆల్ రౌండర్లలో ఒకడిగా, ఫాస్ట్ బౌలర్, మిడిల్ ఆర్డర్ బ్యాట్స్ మెన్, స్లిప్ ఫీల్డర్ గా గుర్తింపు పొందాడు. ODI, టెస్ట్ క్రికెట్ రెండింటిలోనూ అగ్రశ్రేణి అంతర్జాతీయ ఆల్ రౌండర్లలో ఒకరిగా ఐసీసీ ఇతనిని నిలకడగా రేటింగ్ చేసింది.

1998లో క్రికెట్ అరంగేట్రం చేసిన ఫ్లింటాఫ్, ఇంగ్లాండ్ జట్టులో అంతర్భాగమయ్యాడు. 2005 యాషెస్ సిరీస్ లో ఇంగ్లాండ్ తరపున "మ్యాన్ ఆఫ్ ది సిరీస్"గా నిలిచాడు. తరువాత జట్టుకు కెప్టెన్, వైస్ కెప్టెన్ గా వ్యవహరించాడు. 2009 యాషెస్ సిరీస్ చివరలో టెస్ట్ క్రికెట్ నుండి, 2010లో ఇతర ఫార్మాట్ల నుండి రిటైరయ్యాడు. 

రిటైర్మెంట్ తర్వాత, ఫ్లింటాఫ్ అనేక కార్యక్రమాలలో పాల్గొన్నాడు. తన సొంత ఫ్యాషన్ రేంజ్ డిజైన్ చేయడం, జాకమో బట్టల బ్రాండ్ కు ముఖచిత్రంగా మారడం, ఆస్ట్రేలియన్ వెర్షన్ *ఐ యామ్ ఎ సెలబ్రిటీ...గెట్ మి అవుట్ ఆఫ్ హియర్!* మొదటి సిరీస్ గెలవడం, స్కై వన్ స్పోర్ట్స్ ఆధారిత కామెడీ ప్యానెల్ షో *ఎ లీగ్ ఆఫ్ దెయిర్ ఓన్*లో భాగం కావడం ఇందులో ఉన్నాయి. ఫ్లింటాఫ్ 2019లో BBC వన్ కార్ షో *[[టాప్ గేర్]]* ప్రజెంటర్ అయ్యాడు. 2022 చివరలో షూటింగ్ సమయంలో ప్రమాదం కారణంగా గాయాలతో వైదొలిగాడు.

## బాల్యం
ఫ్లింటాఫ్ ప్రెస్టన్, లాంక్షైర్ లో జన్మించాడు. తండ్రి కాలిన్ ప్లంబర్, ఫ్యాక్టరీ మెయింటెనెన్స్ వర్కర్, డటన్ ఫోర్షా రెండో XI క్రికెట్ జట్టు కెప్టెన్. ఫ్లింటాఫ్ గ్రీన్లాండ్స్ కమ్యూనిటీ ప్రైమరీ స్కూల్, రిబుల్టన్ హాల్ హై స్కూల్ (తరువాత సిటీ ఆఫ్ ప్రెస్టన్ హై స్కూల్ గా పేరు మార్చబడింది) లో చదువుకున్నాడు. 14 ఏళ్ల వయసులో, మొదటి విదేశీ పర్యటన కోసం అర్జెంటీనా కు వెళ్ళాడు.

పాఠశాల రోజుల్లో తన ఇంటిపేరు కార్టూన్ పాత్ర ఫ్రెడ్ ఫ్లింట్స్టోన్ ను పోలి ఉండటంతో "ఫ్రెడ్డీ" అనే మారుపేరు వచ్చింది.

రిబుల్టన్ హాల్ లో తొమ్మిది GCSEలు పాస్ అయ్యాడు. కానీ చదువులో కొనసాగడానికి ఇష్టపడక 16 ఏళ్ళకే పాఠశాల వదిలేశాడు. చిన్నతనంలో లాంక్షైర్ స్కూల్స్ అండర్-11, అండర్-15 జట్ల తరపున క్రికెట్ ఆడాడు. ఇతడు ఒక మంచి చదరంగం ఆటగాడు కూడా. తర్వాత రెండున్నర సంవత్సరాలు ఇంగ్లాండ్ అండర్-19 క్రికెట్ జట్టు తరపున ఆడాడు.

## కెరీర్

### కెరీర్ ప్రారంభం
ఫ్లింటాఫ్ 1996/7లో పాకిస్తాన్ పర్యటనలో, 1997లో స్వదేశంలో జింబాబ్వే తో జరిగిన మ్యాచ్ లకు ఇంగ్లాండ్ అండర్-19 జట్టు కెప్టెన్ గా వ్యవహరించాడు. 1998లో ట్రెంట్ బ్రిడ్జ్ లో దక్షిణాఫ్రికా తో జరిగిన మ్యాచ్ ద్వారా ఇంగ్లాండ్ తరపున టెస్ట్ మ్యాచ్ అరంగేట్రం చేశాడు. అయినప్పటికీ, కౌంటీ స్థాయిలో రాణించడానికి చాలా కష్టపడ్డాడు. అడపాదడపా మాత్రమే ఫామ్ కనబరిచాడు. కానీ ఫామ్ లో ఉన్నప్పుడు మాత్రం చాలా దూకుడుగా ఆడేవాడు.

2000లో, సస్సెక్స్ తో జరిగిన నాట్ వెస్ట్ ట్రోఫీ క్వార్టర్ ఫైనల్స్ లో 135 నాటౌట్ గా నిలిచాడు. దీనిని డేవిడ్ గోవర్ "క్రికెట్ మైదానంలో మనం చూసిన ఒక అత్యంత అద్భుతమైన ఇన్నింగ్స్" అని అభివర్ణించాడు. అదే సంవత్సరంలో ఇంగ్లాండ్ యాజమాన్యం ఇతని ఫిట్నెస్, బరువు పట్ల అసంతృప్తిగా ఉన్నామని స్పష్టం చేసింది. విమర్శకులకు సమాధానంగా ఫ్లింటాఫ్ తన సొంత మైదానం ఓల్డ్ ట్రాఫోర్డ్ లో జింబాబ్వే తో జరిగిన వన్డే మ్యాచ్ లో 42 నాటౌట్ గా నిలిచాడు. అతడు గ్రేమ్ హిక్ తో కలిసి రెండో వికెట్ కు భారీ భాగస్వామ్యం నెలకొల్పాడు.

2001లో ఇంగ్లాండ్ జట్టులో స్థానం కోల్పోయినప్పటికీ, తన బౌలింగ్ యాక్షన్ మార్చుకుని 2001-02లో ఇండియా పర్యటనలో స్థానం సంపాదించాడు. అయితే టెస్ట్ సిరీస్ లో అత్యంత ఘోరమైన బ్యాటింగ్ ఫామ్ కనబరిచి, డ్రెస్సింగ్ రూమ్ లో కన్నీళ్లు పెట్టుకునే స్థాయిలో నిరాశ చెందాడు. అయితే ఆ పర్యటనను తన కెరీర్ లో మలుపుగా భావించాడు. ముఖ్యంగా చివరి వన్డే మ్యాచ్ లో ఇండియా గెలవడానికి 11 పరుగులు కావాల్సిన దశలో చివరి ఓవర్ బౌలింగ్ వేసిన ఫ్లింటాఫ్, అనిల్ కుంబ్లే ను రన్ అవుట్ చేసి, జవగల్ శ్రీనాథ్ ను బౌల్డ్ చేసి మ్యాచ్ గెలిపించాడు.

### మెరుగైన నిలకడ, కీలక అంతర్జాతీయ ఆటగాడిగా ఎదిగిన తీరు
2002లో, న్యూజిలాండ్ పై ఫ్లింటాఫ్ తన తొలి టెస్ట్ సెంచరీ సాధించాడు. 2003 నాటికి, మరింత ఫిట్ గా తయారైన ఫ్లింటాఫ్, ఇయాన్ బోథమ్ తో తనను పోల్చేవారి మాటలను నిజం చేయడం ప్రారంభించాడు. 2002 చివరి వరకు, బ్యాట్ తో సగటున 19, బాల్ తో 47 పరుగులు మాత్రమే ఉంది. 2003 నుండి 2005 యాషెస్ సిరీస్ చివరి వరకు, ఈ గణాంకాలు వరుసగా 43, 28 గా నమోదయ్యాయి. 2003 వేసవిలో స్వదేశంలో దక్షిణాఫ్రికా తో జరిగిన ఐదు టెస్టుల సిరీస్ లో ఒక సెంచరీ, మూడు అర్ధ సెంచరీలు సాధించాడు. మార్చి, ఏప్రిల్ 2004లో వెస్టిండీస్ పర్యటనలో బార్బడోస్ టెస్ట్ లో ఐదు వికెట్లు తీసి, ఆంటిగ్వాలో సెంచరీ సాధించి మంచి ప్రదర్శన కనబరిచాడు. 2004 ప్రారంభంలో *విస్డెన్* క్రికెటర్ ఆఫ్ ది ఇయర్ గా ఎంపికయ్యాడు.

గాయం కారణంగా బౌలింగ్ చేయలేకపోయినా, 2004 నాట్ వెస్ట్ వన్డే ఇంటర్నేషనల్ (ODI) సిరీస్ కోసం న్యూజిలాండ్, వెస్టిండీస్ పై స్పెషలిస్ట్ బ్యాట్స్ మెన్ గా ఇంగ్లాండ్ జట్టులోకి తీసుకోబడ్డాడు. ఆ సిరీస్ లో రెండు వరుస సెంచరీలు సాధించాడు.. అంతేకాదు ఒక ఇన్నింగ్స్ లో ఏడు సిక్సర్లు కొట్టాడు.

జూలైలో ఎడ్జ్ బాస్టన్ లో వెస్టిండీస్ తో జరిగిన రెండో టెస్ట్ లో ఫస్ట్-క్లాస్ అత్యుత్తమ స్కోరు 167 సాధించాడు. 20,000 మంది ప్రేక్షకులు చూస్తుండగా, ఫ్లింటాఫ్ రైడర్ స్టాండ్ పైకి ఒక సిక్స్ కొట్టాడు. ఆ క్యాచ్ పట్టుకోవడానికి ఒక వ్యక్తి లేచి నిలబడి వదిలేశాడు.. అతను ఫ్లింటాఫ్ తండ్రి. ఇంగ్లాండ్ రికార్డు బద్దలు కొట్టిన ఆ వేసవిలో, న్యూజిలాండ్, వెస్టిండీస్ పై జరిగిన ఏడు టెస్టుల్లోనూ అర్ధ సెంచరీ సాధించాడు. సెప్టెంబర్ లో వన్డే ఆటకు ఆల్ రౌండర్ గా తిరిగి వచ్చినప్పుడు, ఇండియా పై 99 పరుగుల వద్ద క్యాచ్ ఇచ్చి మూడో వన్డే సెంచరీకి తృటిలో దూరమయ్యాడు. రెండు వారాల తర్వాత ఐసీసీ ఛాంపియన్స్ ట్రోఫీ 2004 పూల్ మ్యాచ్ లో శ్రీలంక పై మరో సెంచరీ సాధించాడు.

సీజన్ చివరలో వన్డే ప్లేయర్ ఆఫ్ ది ఇయర్ గా ఐసీసీ అవార్డు, ప్రొఫెషనల్ క్రికెటర్స్ అసోసియేషన్ ప్లేయర్ ఆఫ్ ది ఇయర్ గా ఎంపికయ్యాడు. సెప్టెంబర్ 6న అతని భార్య రాచెల్ వూల్స్ బిడ్డకు జన్మనివ్వడంతో తండ్రి అయ్యాడు. 2006లో ఇండియా సిరీస్ సమయంలో రెండో బిడ్డ జన్మించాడు.

### 2005: యాషెస్ విజేత

డిసెంబర్ 2004, జనవరి 2005లో దక్షిణాఫ్రికా టెస్ట్ సిరీస్ తర్వాత, ఎడమ చీలమండ శస్త్రచికిత్స కోసం ఫ్లింటాఫ్ ఇంటికి వచ్చాడు. యాషెస్ సమయానికి ఫిట్నెస్ సాధిస్తాడా అనే ఆందోళనలు రేకెత్తాయి. వాస్తవానికి, స్విమ్మింగ్, హిల్-వాకింగ్ పునరావాస కార్యక్రమం తర్వాత, షెడ్యూల్ కంటే ముందే కోలుకున్నాడు. ఏప్రిల్ లో లాంక్షైర్ తరపున తిరిగి ఆడగలిగాడు.

ఆగస్టు 2005లో ఎడ్జ్ బాస్టన్ లో ఆస్ట్రేలియా తో జరిగిన రెండో టెస్ట్ లో, యాషెస్ టెస్ట్ మ్యాచ్ లో ఆరు సిక్సర్లు కొట్టిన ఇయాన్ బోథమ్ 1981 రికార్డును బద్దలు కొట్టాడు. మొదటి ఇన్నింగ్స్ లో ఐదు, రెండో ఇన్నింగ్స్ లో మరో నాలుగు సిక్సర్లు కొట్టి మొత్తం 141 పరుగులు చేశాడు. అదే మ్యాచ్ లో రెండు ఇన్నింగ్స్ లలో కలిపి ఏడు వికెట్లు తీశాడు. ఆస్ట్రేలియా ఛేజింగ్ లో తన మొదటి ఓవర్లోనే లాంగర్, పాంటింగ్ వికెట్లు తీశాడు. రెండో ఇన్నింగ్స్ ప్రారంభంలో భుజం గాయం ఉన్నప్పటికీ ఇదంతా సాధించాడు. ఇంగ్లాండ్ కేవలం రెండు పరుగుల తేడాతో గెలిచి యాషెస్ ఆశలను సజీవంగా ఉంచుకుంది. ఫ్లింటాఫ్ 'మ్యాన్ ఆఫ్ ది మ్యాచ్'గా ఎంపికయ్యాడు. కెప్టెన్ మైఖేల్ వాన్ ఈ మ్యాచ్ ను అతని ఘనతకు గుర్తుగా "ఫ్రెడ్స్ టెస్ట్" అని పిలిచాడు.

ట్రెంట్ బ్రిడ్జ్ లో ఇంగ్లాండ్ కీలక విజయ సమయంలో ఫ్లింటాఫ్ సెంచరీ సాధించాడు. చివరి టెస్ట్ నాలుగో రోజు ఐదు వికెట్లు తీసి, వెలుతురు లేమి కారణంగా ఆట ఆపడానికి, చివరికి డ్రా చేసుకోవడానికి, యాషెస్ తిరిగి పొందడానికి సహాయపడ్డాడు.

2005 యాషెస్ సిరీస్ లో సాధించిన విజయాలకు గాను, ఆస్ట్రేలియన్ కోచ్ జాన్ బుకానన్ ఇతనిని "మ్యాన్ ఆఫ్ ది సిరీస్"గా ఎంపిక చేశాడు. ఈ ఘనత అతనికి ప్రారంభ కాప్టన్-మిల్లర్ మెడల్ ను కూడా అందించింది. ప్రెస్టన్ ఫ్రీడమ్ ఆఫ్ ది సిటీ అవార్డు కూడా లభించింది.

అక్టోబర్ 2005లో, దక్షిణాఫ్రికాకు చెందిన జాక్వెస్ కల్లిస్ తో కలిసి ఐసీసీ ప్లేయర్ ఆఫ్ ది ఇయర్ గా సర్ గార్ఫీల్డ్ సోబర్స్ ట్రోఫీ ని పంచుకున్నాడు. డిసెంబర్ 2005లో, 2005 సంవత్సరానికి BBC స్పోర్ట్స్ పర్సనాలిటీ ఆఫ్ ది ఇయర్ గా ఎంపికయ్యాడు. 1981లో బోథమ్ తర్వాత ఈ ఘనత సాధించిన మొదటి క్రికెటర్ ఇతనే. 2006 న్యూ ఇయర్ ఆనర్స్ లిస్ట్ లో, విజయవంతమైన యాషెస్ జట్టులో పాత్రకు గాను ఫ్లింటాఫ్ MBE గా నియమించబడ్డాడు. జనవరి 2006లో, ప్రెస్టన్ కు ఫ్రీడమ్ ఆఫ్ ది సిటీ అవార్డు లభించింది.

### ఇంగ్లాండ్ కెప్టెన్సీ
ఫిబ్రవరి 2006లో ఇంగ్లాండ్ కెప్టెన్ మైఖేల్ వాన్, వైస్ కెప్టెన్ మార్కస్ ట్రెస్కోథిక్ ఇండియాతో జరిగే మొదటి టెస్ట్ మ్యాచ్ కు అందుబాటులో లేకపోవడంతో, ఫ్లింటాఫ్ ఇంగ్లాండ్ జట్టు కెప్టెన్ గా ఎంపికయ్యాడు. తన భార్య రెండో బిడ్డకు జన్మనివ్వబోతున్నప్పటికీ టెస్ట్ సిరీస్ మొత్తం ఇండియాలోనే ఉంటానని ప్రకటించాడు. మార్చి 9న రెండో టెస్ట్ కు కొద్దిసేపటి ముందు భార్య కుమారుడు కోరీకి జన్మనిచ్చింది.

మైదానంలో, ఇండియాతో డ్రా అయిన సిరీస్ లో ఫ్లింటాఫ్ గొప్ప విజయం సాధించినట్లు కనిపించాడు. ముంబై లో 212 పరుగుల విజయం ఇందులో ఉంది. బ్యాట్, బాల్ రెండింటితో చేసిన కృషి అతనికి ప్లేయర్ ఆఫ్ ది సిరీస్ అవార్డును అందించింది. బాధ్యతను సమర్థవంతంగా నిర్వహించడమే కాకుండా, అలిస్టర్ కుక్, ఒవైస్ షా, మాంటీ పనేసర్ వంటి అనేక మంది కొత్త ఆటగాళ్లతో కూడిన అనుభవం లేని జట్టుపై గొప్ప ప్రభావం చూపిన వ్యక్తిగా వ్యాఖ్యాతలు ఫ్లింటాఫ్ ను చూశారు. సీమర్లకు అనుకూలించని పిచ్ లపై ఫ్లింటాఫ్ నాలుగు అర్ధ సెంచరీలు చేసి, 11 వికెట్లు తీశాడు. ఇండియాలో జరిగిన ఏడు వన్డేల్లో ఫ్లింటాఫ్ ఇంగ్లాండ్ కు కెప్టెన్ గా కొనసాగాడు, అయితే రెండు మ్యాచ్ లకు విశ్రాంతి తీసుకున్నాడు. మేలో శ్రీలంక పర్యటనకు వచ్చింది, ఇంగ్లాండ్ మూడు టెస్టుల సిరీస్ ను 1–1తో డ్రా చేసుకుంది. ఈ సిరీస్ ఫ్లింటాఫ్ పై శారీరకంగా తీవ్ర ప్రభావం చూపింది.

టెస్ట్ సిరీస్ లో దీర్ఘకాలిక చీలమండ సమస్య పునరావృతం కావడంతో ఫ్లింటాఫ్ శ్రీలంకతో జరిగిన వన్డే సిరీస్, పాకిస్తాన్ తో జరిగిన మొదటి టెస్ట్ కు దూరమయ్యాడు. గాయం తగ్గడానికి పునరావాసం సరిపోలేదని, మరింత శస్త్రచికిత్స అవసరమని జూలైలో ప్రకటించారు. దీంతో పాకిస్తాన్ తో జరిగే సిరీస్ మొత్తానికి దూరమయ్యాడు. గాయం ఆందోళనలు ఉన్నప్పటికీ, ఫ్లింటాఫ్ తరువాత ఐసీసీ ఛాంపియన్స్ ట్రోఫీ కి ఎంపికయ్యాడు. అక్కడ ఆల్ రౌండర్ గా కాకుండా స్పెషలిస్ట్ బ్యాట్స్ మెన్ గా ఆడాడు.

### 2006–07 యాషెస్ సిరీస్
ఇండియాతో టెస్ట్ సిరీస్ లో కెప్టెన్ గా పనిచేసిన తర్వాత, ఆస్ట్రేలియాలో ఆసక్తిగా ఎదురుచూస్తున్న 2006–07 యాషెస్ సిరీస్ కు ఇంగ్లాండ్ జట్టు కెప్టెన్ గా ఫ్లింటాఫ్ తిరిగి వచ్చాడు. ఈ సిరీస్ ఫ్లింటాఫ్ కు అవమానకరంగా మారింది. జట్టును వరుసగా ఐదు ఓటములకు నడిపించాడు. చరిత్రలో అతి తక్కువ సమయం యాషెస్ ను నిలబెట్టుకున్న తర్వాత కోల్పోయాడు. అదనంగా, యాషెస్ సిరీస్ లో ఇంగ్లాండ్ అత్యంత ఘోరమైన ఓటమికి నాయకత్వం వహించాడు. మొదటి ప్రపంచ యుద్ధం తర్వాత వార్విక్ ఆర్మ్ స్ట్రాంగ్ నేతృత్వంలోని ఆస్ట్రేలియన్ జట్టు చేతిలో 1921 వైట్ వాష్ తో ఇది సమానం.

2006–07 సిరీస్ లో ఫ్లింటాఫ్ బ్యాటింగ్, బౌలింగ్ ప్రదర్శన నిరాశపరిచింది. సిరీస్ లో 50కి పైగా స్కోర్లు రెండు మాత్రమే చేశాడు. బ్రిస్బేన్ లో జరిగిన మొదటి టెస్ట్ మొదటి ఇన్నింగ్స్ లో 4–99 అతని అత్యుత్తమ బౌలింగ్ గణాంకాలు. మ్యాచ్ లో ఐదు వికెట్లు తీయడంలో విఫలమయ్యాడు. సిరీస్ కు ముందు ఫ్లింటాఫ్ కేవలం ఒక ఫస్ట్-క్లాస్ గేమ్ మాత్రమే ఆడాడు. మొదట ఆస్ట్రేలియా సీమ్ బౌలింగ్ కు ఇబ్బంది పడ్డాడు కానీ మ్యాచ్ ప్రాక్టీస్ పెరిగేకొద్దీ బ్యాటింగ్ మెరుగుపడింది. చీలమండ గాయం కారణంగా ఫ్లింటాఫ్ పూర్తి వేగంతో ఎక్కువ సేపు బౌలింగ్ చేయలేకపోయాడు. 

తరువాత జరిగిన 2006–07 కామన్వెల్త్ బ్యాంక్ సిరీస్ వన్డే ఇంటర్నేషనల్ మ్యాచ్ లలో ఫ్లింటాఫ్ ఇంగ్లాండ్ కు కెప్టెన్ గా వ్యవహరించాడు. మోకాలి శస్త్రచికిత్స నుండి తిరిగి వచ్చిన మైఖేల్ వాన్ కు తొడ కండరాల గాయం కావడంతో రెండు మ్యాచ్ లు మాత్రమే ఆడగలిగాడు. మిగిలిన మ్యాచ్ లకు ఫ్లింటాఫ్ కు బాధ్యతలు అప్పగించారు. ఎనిమిది గ్రూప్ మ్యాచ్ లలో చివరి మ్యాచ్ లో ఆస్ట్రేలియాతో జరిగే బెస్ట్-ఆఫ్-త్రీ ఫైనల్స్ కు ఇంగ్లాండ్ అర్హత సాధించింది. ఫైనల్స్ లో 2–0 సిరీస్ విజయంతో పర్యటనలో తమ పేలవమైన ఫామ్ ను తిప్పికొట్టింది.

రెండు మ్యాచ్ ల్లోనూ బాల్ తో ఫ్లింటాఫ్ గణనీయంగా రాణించాడు. మొదటి మ్యాచ్ లో మూడు వికెట్లు తీశాడు. వర్షం కారణంగా కుదించిన మ్యాచ్ లో రెండో మ్యాచ్ లో ఐదు ఓవర్లలో కేవలం 10 పరుగులు మాత్రమే ఇచ్చాడు.

### 2007 క్రికెట్ ప్రపంచ కప్
వెస్టిండీస్ లో జరిగిన క్రికెట్ ప్రపంచ కప్ కోసం మైఖేల్ వాన్ గాయం నుండి తిరిగి రావడంతో, ఫ్లింటాఫ్ ను కెప్టెన్ గా తప్పించి ఇంగ్లాండ్ వైస్ కెప్టెన్ గా నియమించారు.

టోర్నమెంట్ ప్రారంభ మ్యాచ్ లో న్యూజిలాండ్ పై, ఇంగ్లాండ్ ఇన్నింగ్స్ లో ఫ్లింటాఫ్ మొదటి బంతికే అవుట్ అయ్యాడు. ఎనిమిది ఓవర్లలో 17 పరుగులు మాత్రమే ఇచ్చినప్పటికీ, వికెట్ తీయడంలో విఫలమయ్యాడు. అయితే, స్లిప్ లో ఒక చేత్తో క్యాచ్ పట్టి రాస్ టేలర్ ను డకౌట్ చేశాడు. తర్వాత కెన్యా తో జరిగిన చివరి గ్రూప్ మ్యాచ్ కు ఫ్లింటాఫ్ రెండు వికెట్లు తీశాడు. సూపర్ 8 మ్యాచ్ లలో, బాల్ తో రాణించినప్పటికీ బ్యాటింగ్ ఫామ్ ను తిరిగి పొందలేకపోయాడు. ఐర్లాండ్ పై 4–43 తీసి 43 పరుగులు చేశాడు; శ్రీలంకపై 3–35 తీసి 2 పరుగులకు అవుట్ అయ్యాడు. ఆస్ట్రేలియాపై 1–35 తీసి 4 పరుగులకు అవుట్ అయ్యాడు. తదుపరి మ్యాచ్ లో బంగ్లాదేశ్ పై ఎనిమిది ఓవర్లలో 1–38 తీసి 21 బంతుల్లో 23 పరుగులు చేశాడు. 

### 2007–2009: గాయాల చరిత్ర, రిటైర్మెంట్
వెస్టిండీస్ ఇంగ్లాండ్ పర్యటన కు సన్నాహకంగా లాంక్షైర్ తరపున ఫ్లింటాఫ్ రెండు మ్యాచ్ లు ఆడాడు. కానీ చీలమండ గాయం మళ్లీ రావడంతో 17 మే 2007న ప్రారంభమైన మొదటి టెస్ట్ కు దూరమయ్యాడు. సమస్యాత్మక చీలమండపై మరో ఆపరేషన్ చేయించుకున్నాడు. వెస్టిండీస్ తో జరిగిన టెస్ట్, వన్డే సిరీస్ మొత్తానికి దూరమయ్యాడు. ఇండియాతో జరగబోయే టెస్ట్ సిరీస్ కు కూడా దూరమయ్యాడు. లాంక్షైర్ తరపున కొన్ని మ్యాచ్ లు ఆడిన తర్వాత, 21 ఆగస్టు 2007న ఇండియాతో జరిగిన ఏడు వన్డేల సిరీస్ లో మొదటి మ్యాచ్ కు ఇంగ్లాండ్ తరపున తిరిగి వచ్చాడు. ఏడు ఓవర్లు బౌలింగ్ చేసి పన్నెండు పరుగులకు ఒక వికెట్ తీశాడు, ఇంగ్లాండ్ 104 పరుగుల విజయం సాధించింది. రెండో వన్డేలో తొమ్మిది పరుగులు చేశాడు; అయితే, ఫీల్డింగ్ చేస్తున్నప్పుడు మోకాలికి గాయమైంది. ఏడో వన్డేలో 3–45 తీసి, ఇంగ్లాండ్ ఏడు వికెట్ల విజయంతో సిరీస్ ను 4-3తో గెలుచుకోవడంలో సహాయపడ్డాడు.

2008 సీజన్ ప్రారంభంలో లాంక్షైర్ తరపున తిరిగి ఆడాడు, కానీ న్యూజిలాండ్ తో జరిగిన హోమ్ సిరీస్ కు దూరమయ్యాడు. కౌంటీ క్రికెట్ లో తిరిగి ఆడిన తర్వాత దక్షిణాఫ్రికా తో జరిగిన రెండో టెస్ట్ కు ఇంగ్లాండ్ జట్టులోకి తిరిగి తీసుకోబడ్డాడు. తర్వాత జరిగిన వన్డే సిరీస్ లో, ఫ్లింటాఫ్ ఇంగ్లాండ్ కు ముఖ్యమైన ఆటగాడు అయ్యాడు. పీటర్సన్ అతన్ని "సూపర్ స్టార్" అని వర్ణించాడు. ఫ్లింటాఫ్ మొదటి, మూడవ మ్యాచ్ లలో 78 పరుగులు చేశాడు. నాలుగో మ్యాచ్ లో 12 బంతుల్లో 31 నాటౌట్ గా నిలిచాడు, అదే మ్యాచ్ లో మూడు వికెట్లు తీశాడు. దీంతో ఫ్లింటాఫ్ తిరిగి ఫామ్ లోకి వచ్చాడని క్రికెట్ పండితులు భావించారు. దక్షిణాఫ్రికాతో జరిగిన వన్డే హోమ్ సిరీస్ లో మ్యాన్ ఆఫ్ ది సిరీస్ గెలుచుకున్నాడు. ఇంగ్లాండ్ 4-0తో గెలిచింది. ఆ సిరీస్ లో టాప్ రన్ స్కోరర్, టాప్ వికెట్ టేకర్ గా నిలిచాడు. అయినప్పటికీ, అతని ఆటలో నిలకడ లేకపోయింది.

ఫిబ్రవరి 2009లో, ఇండియన్ ప్రీమియర్ లీగ్ లో చెన్నై సూపర్ కింగ్స్ ఫ్లింటాఫ్ ను US$1,550,000కు కొనుగోలు చేసింది. ఇది అతని బేస్ ప్రైస్ US$950,000 కంటే US$600,000 ఎక్కువ. ఆ సమయంలో అత్యధిక పారితోషికం తీసుకునే ఐపీఎల్ ఆటగాడిగా కెవిన్ పీటర్సన్ తో కలిసి రికార్డు సృష్టించాడు. మహేంద్ర సింగ్ ధోని (US$1,500,000) ని అధిగమించాడు. 

జూలై 15, 2009న, 2009 యాషెస్ సిరీస్ తర్వాత టెస్ట్ క్రికెట్ నుండి రిటైర్ అవుతానని ఫ్లింటాఫ్ ప్రకటించాడు. లార్డ్స్ లో జరిగిన రెండో టెస్ట్ మ్యాచ్ లో ఇంగ్లాండ్ విజయంలో మ్యాన్ ఆఫ్ ది మ్యాచ్ గా నిలిచాడు. రెండో ఇన్నింగ్స్ లో 5 వికెట్లు తీశాడు. రెండు లార్డ్స్ హానర్స్ బోర్డులలో చోటు సంపాదించే అరుదైన ఘనతను సాధించాడు. 23 ఆగస్టు 2009న, ఓవల్ లో ఆస్ట్రేలియాను ఓడించి ఇంగ్లాండ్ 2–1 సిరీస్ విజయాన్ని ఖరారు చేసింది. ఫ్లింటాఫ్ ఆస్ట్రేలియన్ కెప్టెన్ రికీ పాంటింగ్ ను రన్ అవుట్ చేయడం విశేషం. దీంతో ఫ్లింటాఫ్ తన ఇంగ్లాండ్ కెరీర్ ను ఘనంగా ముగించాడు.

16 సెప్టెంబర్ 2010న, వైద్య సలహాదారులను సంప్రదించిన తర్వాత ప్రొఫెషనల్ క్రికెట్ లోని అన్ని ఫార్మాట్ల నుండి విరమించుకున్నాడు. పెన్వర్తమ్ క్రికెట్ క్లబ్ తరపున తన సోదరుడు క్రిస్ ఫ్లింటాఫ్ తో కలిసి సరదాగా ఆడటం కొనసాగించాడు.

ఫ్లింటాఫ్ మే 2014లో తన రిటైర్మెంట్ నుంచి బయటకు వచ్చి మరోసారి ట్వంటీ20 ఆడటానికి లాంక్షైర్ కు తిరిగి వచ్చినా పెద్దగా ఆడలేక నిరాశపరిచాడు. ఆటగాడిగా అదే చివరి సీజన్. 

## రికార్డులు, విజయాలు
* వన్డే అంతర్జాతీయ క్రికెట్ లో ఇంగ్లాండ్ తరపున అత్యధిక వికెట్లు తీసిన ఆరో బౌలర్ (168 వికెట్లు). టెస్ట్ క్రికెట్ లో 14వ అత్యధిక (219 వికెట్లు).
* 1997లో లాంక్షైర్ తరపున NBC డెనిస్ కాప్టన్ అవార్డు విజేత.
* టెస్ట్ క్రికెట్ లో ఇంగ్లాండ్ తరపున అత్యధిక సిక్సర్లు కొట్టిన జాబితాలో మూడో స్థానంలో ఉన్నాడు (78), బెన్ స్టోక్స్, కెవిన్ పీటర్సన్ తర్వాత.
* టెస్ట్ మ్యాచ్ లో ఐదు రోజులూ బ్యాటింగ్ చేసిన ఏడో ఆటగాడు. మొహాలిలోని పంజాబ్ క్రికెట్ అసోసియేషన్ స్టేడియంలో ఈ ఘనత సాధించాడు.
* బ్యాటింగ్, బౌలింగ్ రెండింటిలోనూ లార్డ్స్ హానర్స్ బోర్డులలో ఉన్న పదకొండు మంది ఆటగాళ్లలో ఒకడు.

## మూలాలు
వర్గం:ఇంగ్లాండు క్రికెట్ క్రీడాకారులు
వర్గం:ఇంగ్లాండు టెస్ట్ క్రికెట్ క్రీడాకారులు
వర్గం:ఇంగ్లాండు వన్డే క్రికెట్ క్రీడాకారులు
వర్గం:1977 జననాలు